竹榻
作者：呂南公
朝代：宋

paragraphs: 竹榻破壞久，隅稜類繩橋。
扶身輕坐之，不敢直我腰。
動小響已大，搘嚴勢仍搖。
鋪氈蔽其顔，倚以度晨宵。
醉卧稍安貼，如舟乍停橈。
愁醒輾轉多，似泛八月潮。
欲下必以緩，將登未嘗跳。
奴僮爲我憂，疑我或悵怊。
訝我合改置，我心豈其遥。
所嗟成與虧，本以材用招。
念此蒼翠幹，初非願枯焦。
唯難逃匠手，遂與歲月凋。
物固不求舊，人貧自無聊。
憐强棄其衰，此志亦已恌。
我有四壁宅，塵書映空瓢。
何嫌此榻存，且以異貴驕。